Dunaszekcső község képviselőtestülete

6/1994.

Jegyzőkönyv

Készült a Dunaszekcső Községi Önkormányzat képviselőtestülete 1994. november 30-án megtartott üléséről. 

Jelen vannak:  Dr. Schmidt József,

Draskovits Pál,

Dr. Pálos Ferenc,

Dr. Wilhelm József,

Hetényi Ádámné,

Guzsván Lajosné,

Dr. Márton Lázár helyi képviselők,

Hegedűs György jegyző, Hetényi Ádám, Kárpáti Jánosné, Kelemen Antalné, Schuller Andrásné, Hauk Istvánné, dr. Pálosné Németh Mária intézményvezetők, Vincze Lászlóné gazdálkodási főelőadó tanácskozási joggal meghívottak.

Távol maradt: Sándor József, Szödényi István helyi képviselő.

Dr. Schmidt József polgármester az eltelt négy év utolsó ülésén üdvözli a megjelent helyi képviselőket és tanácskozási joggal meghívottakat. Megállapítja, hogy az ülés határozatképes,  mert a 9 fő helyi képviselőből 7 jelen van.

Ezután az ülést megnyitja, majd javaslatot tesz a napirendi pontokra, melyek megegyeznek a meghívóban közölttel.

A testület tagjai a javaslatot vita nélkül elfogadták, és a következő napirendi pontokat tárgyalták meg:

1.) Lejárt határidejű határozatok, két ülés között történt fontosabb események

Előadó: Dr. Schmidt József polgármester

2.) Közmeghallgatás: az önkormányzat 1995. évi költségvetésének koncepciója

Előadó: Dr. Schmidt József polgármester

3.) egyebek

NAPIREND TÁRGYALÁSA

1.) napirendi pont: a polgármester elmondja, hogy lejárt határidejű határozat nincs, a legutóbbi ülés óta a következő fontosabb események történtek:

- újabb 3,5 millió forintot kaptunk a tárcaközi bizottságtól a pince tömedékelésre. Ez azt jelenti, hogy ebben az évben 13,5 millió támogatást kaptunk, ehhez kétmillió saját erőt kellett hozzátenni.

- a rév-ház ügyében még mindig nincs előrelépés. A vételi szándék továbbra is fennáll, a vevő pénze letétben van, de nem vehetik föl.

Ez a bevételi forrás nagyon hiányzik, mert a következő napirendi pontnál látni fogjuk, hogy milyen sok helye lenne.

Kérdés: 

Hetényi Ádám: Az iskolai ablakjavítás nem volt tervezve a költségvetésben. Miből lesz kifizetve?

Dr. Schmidt József: erre a kérdésre választ kapunk a későbbi témában szereplő tartalékfelosztásnál.

A napirendhez több kérdés nem volt, hozzászólásra senki nem jelentkezett, így a testület az alábbi egyhangú határozatot hozta:
24/1994. (IX.30.) Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló nemleges jelentést elfogadja, a két ülés között történt fontosabb eseményekről szóló tájékoztatót tudomásul veszi.

2.) napirendi pont: a polgármester sajnálattal állapítja meg, hogy a meghirdetett közmeghallgatásra az intézmény vezetőin kívül senki nem jelent meg.

Igaz, hogy sok értelme nincs a téma tárgyalásának, hiszen egyrészt kevés hozzá az információ, másrészt a leköszönő testület nem igazán határozhat meg feladatokat a következőknek. A téma tárgyalása kötelező törvényi előírás.

A költségvetés kiadási oldala viszonylag pontosan tervezhető, a bevételekre nincs információ. A TÁKISZ kiadott ugyan egy anyagot, de ez csak kiindulási alap lehet. Ezt a kiinduló adatot tartalmazó táblázatot kapták kézhez a képviselők.

Részletesen indokolja a bevételi forrásokat. Tartalmazza azokat a várható adatokat, összegeket, amit a TÁKISZ megadott.
A kiadási előirányzat tartalmazza a bért, a 20%-kal növelt dologi kiadásokat, de nem tartalmazza a „pincepénzt”, nincs benne fejlesztés, felújítás.

Mi az, ami mégis növelheti a bevételeket?

A köztisztviselők esedékes béremelésének 90%-át a hírek szerint fedezi az állam. Ez kb. egymillió forint.

A dologi kiadásokra is várható kb. kétmillió.

A személyi jövedelemadó 35%-át kapják az önkormányzatok.

Nem tisztázott viszont a közalkalmazottak bérére felvett kölcsön sorsa.

Mindezt összegezve kb. hatmillió Ft plusz bevétel lehet ahhoz képest, amivel most számoltunk.

 A másik oldalon jelentkeznek az igények. Eddig tudjuk, hogy szükség lenne egy új fogorvosi gépre, mert a régi elhasználódott.
Egy új kisteherautót kellene venni a hivatal részére, mert a meglévő Multicar és Nisa állandó javításra szorul, az üzemeltetésük drága.
Közben megérkezett Szödényi István helyi képviselő, aki szót is kér:

Van értelme e téma tárgyalásának, amikor hamarosan új testület lesz és teljesen más döntéseket hozhat?

Dr. Schmidt József válasza: A napirend elején elmondta, hogy a témát kötelezően kell tárgyalni, ezen felül a fogorvos írásbeli beadványára választ illik adni akkor is, ha ennek a testületnek már nem lesz köze a jövő évi költségvetéshez.

Hetényi Ádám: az iskolának nem lesz elég a bér, mert 8 fő kötelezően előlép, 2 főt illet meg a jubileumi jutalom. Nincs felújítás tervezve, pedig a tornateremben szükséges, továbbá az iskola homlokzatára is ráférne a javítás, ezen kívül az emeleti termek festése, az ablakok mázolása is indokolt. A sportkör tagjainak fel kellene hívni a figyelmét, hogy csak tényleg rossz idő esetén használják a tornatermet.
A pedagógusok bérében differenciálni kellene! (kedvező példákat sorol)

Dr. Pálosné: Van több olyan gyerek, aki beszédhibája miatt logopédusra szorulna. Az óvodával közösen alkalmazhatnánk. Csak az a probléma, hogy a költségeit a szülők nem tudnák fedezni, ez is az önkormányzatra hárulna.
Kárpáti Jánosné: Csatlakozik e témához, mert az óvodában öt ilyen beszédhibás gyerek van.

Guzsván Lajosné: az óvodában lecsökkent a nemzetiségi normatíva. Mi ennek az oka?

Kárpáti Jánosné: A II. sz. óvoda megszűnése miatt van, mert most csak egy csoportban, a nagycsoportban kapnak a gyerekek német nyelvű előkészítést.

Dr. Pálos Ferenc: a fogorvosi gépvásárlást a társadalombiztosítás nem támogatja?

Hegedűs György: Sajnos nem támogatja, és jövőre céltámogatást sem kérhetünk rá, mert csak kórházak és klinikák  kérhetnek az új címzett- és céltámogatásról szóló törvény szerint.

Vincze Lászlóné: öt nappal az anyag kiküldése előtt kaptuk meg a bevételi adatokat. A béralapnál azok az adatok szerepelnek, amit a dolgozóknak a jövő év elején a törvényi előírásnak megfelelően kapni kell.

Felsorolja a bérek összetételét konkrétan. Mindezen kívül várható a szociális normatíva változása is.

A napirendhez több kérdés, hozzászólás nem volt, a testület 7 szavazattal 1 tartózkodás mellett az alábbi határozatot hozta:

25/1994. (XI. 30.) Kt. számú határozat
az 1995. évi költségvetés koncepciójáról

A képviselőtestület az önkormányzat 1995 évi költségvetésének koncepcióját elfogadja annak tudatában, hogy a költségvetési rendelet megalkotásának joga és kötelessége az újonnan megválasztandó képviselőtestületet illeti.

3.) napirendi pont: a jegyző ismerteti dr. Acél Csaba fogorvos kérelmét, melyben egy új gép vásárlását kéri. A régi gép olyan állapotban van, hogy rendszeres javítást igényel, ez igen sokba kerül, és a javítások után sem használható kifogásmentesen.

Azért adta be a kérelmét még a nyáron, hogy ha marad pénz az idei maradványból, akkor még az év vége előtt vásároljuk meg.
Dr. Schmidt József: A kérést jogosnak tartja már csak azért is, mert a műszer kb. húsz éves. Mivel a pénzmaradvány nem teszi lehetővé a megvásárlását, javasolja a következőt: Ha az új választások napjáig kifizetik a vevők a rév-ház árát, akkor még ebben az évben, ha nem jön ez a bevétel, akkor a jövő évi költségvetés összeállításánál vegyék figyelembe.

A képviselőtestület tagjai ezzel a javaslattal egyetértettek.

Dr. Schmidt József ismerteti a gyógyszertárak és a gyógyszertári központ vagyonának átadásával kapcsolatos eddig hozzánk érkezett leveleket. Ezek közül az utóbbit a megyei Vagyonátadó Bizottság küldte, és állásfoglalást kér.

Az állásfoglalás kialakítása előtt hallgassuk meg Draskovits Pál gyógyszerészt, aki a téma jó ismerője, mivel maga is érintett.

Draskovits Pál: A gyógyszertárak vagyonátadása és privatizációja négy éve húzódó folyamat. Az ÁVÜ már majdnem privatizálta, most pedig az összes bírósági fórumot megjárva az önkormányzatok tulajdonába akarják adni. A megyében pénzügyi szempontból vannak rentábilis és ráfizetéses patikák. Ezt érdemes tudni a döntés kialakítása előtt. Ugyanis egy önkormányzatnak sem lehet érdeke egy veszteséges patikát tulajdonba adni. Véleménye szerint a teljes vagyont az összes önkormányzat tulajdonába kellene adni, hiszen a gyógyszerellátás mindenkit érint.
A tulajdonba adást követően egy éven belül privatizálni kell a gyógyszertárakat, mert a magánpatikákkal szemben az egyéb patikák hátrányban vannak.

Dr. Schmidt József: Ma délután érdeklődtünk más gyógyszertárral rendelkező önkormányzatoknál is ez ügyben. Ők radikális álláspontot képviselnek ez ügyben: szerintük minden vagyont a patikával rendelkező önkormányzatok tulajdonába kell adni. Ha meggondoljuk a dolgot, mi ezt a véleményt nem fogadhatjuk el, hiszen a központ létrehozásakor abban minden állampolgár „pénze benne volt”.

A testület vita után az alábbi állásfoglalást alakította ki:

1. Az egyes gyógyszertárak vagyona a patikával rendelkező önkormányzatok tulajdonába kerüljön.
2. A gyógyszertári központ (mai nevén Pannon Medicina Gyógyszerellátó Vállalat) vagyonát, azaz a működtető illetve háttérvagyont adják az összes önkormányzat lakosságarányos tulajdonába.

A polgármester ismerteti Budi Györgyné és Müller Tiborné helyi lakosok fellebbezését, melyet a népjóléti bizottság – átmeneti segély iránti kérelmüket – elutasító határozata ellen nyújtottak be.
A testület megismerve a határozat alapjául szolgál iratokat, továbbá ismerve a kérelmezők személyi körülményeit, 8 szavazattal 0 ellenében a következő határozatot hozta:

26/1994. (XI.30.) Kt. számú határozat
fellebbezés elbírálásáról

1.) A képviselőtestület Budi Györgyné Dunaszekcső, Thököly u. 11. szám alatti lakos fellebbezését elutasítja, a Népjóléti Bizottság határozatát helybenhagyja.

2.) A Népjóléti Bizottság határozatát helybenhagyva Müller Tiborné Dunaszekcső, Petőfi u. 35. szám alatti lakos fellebbezését elutasítja.

Az alakszerű határozatok elkészítéséről gondoskodni kell.

Határidő: 1994. december 10.

Felelős: Dr. Schmidt József polgármester

Hegedűs György előterjeszti Schmidtné Hallgató Ilona Dunaszekcső, Dózsa Gy. u. 2/a szám alatti lakos beadványát, melyben a községháza földszintje egyik szobája bérletére tesz ajánlatot. A helyiségben rövidárú boltot szeretne nyitni. Vállalná, hogy a nyitva tartása alkalmazkodna a hivatali nyitva tartáshoz.

Dr. Márton Lázár: A ház képébe nem illik bele, hogy boltot csináljunk belőle, ezért nem javasolja a bérbe adást. Van kiadó helyiség ezen kívül is a faluban, máshol próbálkozzon.

A helyi képviselők – egy kivételével – ezzel a véleménnyel értettek egyet.

Vincze Lászlóné javaslatot tesz az 1994. évi tartalékalap átcsoportosítására. A javaslat alapján a testület az alábbi – egyhangú – határozatot hozta:

27/1994. (XI.30.) Kt. számú határozat
költségvetési átcsoportosításról

A képviselőtestület a tartalékalap terhére a következő átcsoportosítást rendeli el az adott szakfeladatra:

- iskolai felújításra




711 e Ft,

- orvosi ügyeleti szolgálat költségeire

300 e Ft,

- fogorvosi szolgálat számítógép vásárlására
  78 e Ft,

- háziorvosi szolgálat számítógép vásárlására
  58 e Ft,

- rehabilitációs bizottság támogatására

    4 e Ft,

- munkanélküliek jövedelempótló támogatására
336 e Ft,

- katolikus egyház támogatására


150 e Ft,

- jégeső elhárítás támogatására


  25 e Ft

Határidő: azonnal

Felelős: Dr. Schmidt József polgármester
Hegedűs György elmondja, hogy a szeptember 14-én tartott ülésen a testület megalkotta a 6/1994. számú önkormányzati rendeletet a korábbi rendezési terv módosításáról. Ezzel kapcsolatban a Köztársasági Megbízott Hivatala fenntartotta korábbi törvényességi észrevételét, mely szerint a szakhatósági állásfoglalások közül azokat a kikötéseket, amelyek konkrét feltételt tartalmaznak a rendezési terv szövegébe bele kell foglalni. Ilyen kikötése van a Baranya Megyei Közlekedési Felügyeletnek, ezt kell a rendeletbe foglalni kiegészítve ezzel a rendelkezéssel.
A testület vita nélkül az alábbi önkormányzati rendeletet alkotta 8 szavazattal 0 ellenében:

A Dunaszekcső Községi Önkormányzat Képviselőtestülete

7/1994. (XII.15.) számú rendelete

a község összevont rendezési tervéről szóló 2/1987 (III.26.) tr és a

6/1987 (IV.29.) tr. számú rendelet módosításáról megjelent
6/1994. (X.1.) számú rendelet kiegészítéséről

(Az elfogadott rendelet a jegyzőkönyv melléklete)

Több tárgy nem volt, végül a polgármester elmondta:

Nem kívánja értékelni az elmúlt négy évet, ezt magában mindenki megteheti. Egy biztos: nem volt könnyű és hálás feladat az első szabadon választott önkormányzat munkája. Ezt minden képviselő a saját „bőrén” érezhette. Köszönetét fejezi ki mindenkinek a végzett munkáért. Aki indul a választásokon, annak sok sikert, aki nem, annak minden jót kíván.

Végezetül mindenkinek átnyújt egy díszes emléklapot, amely a község címerével díszített, tartalmazza a polgármester, a képviselők, és a jegyző nevét.

Kmft.


Dr. Schmidt József
Hegedűs György


Polgármester
jegyző 

A Dunaszekcső Községi Önkormányzat Képviselőtestülete

7/1994. (XII.15.) számú rendelete

a község összevont rendezési tervéről szóló 2/1987 (III.26.) tr és a

6/1987 (IV.29.) tr. számú rendelet módosításáról megjelent

6/1994. (X.1.) számú rendelet kiegészítéséről

A 6/1994. (X.1.) számú rendelet az alábbi /10/ ponttal egészül ki: /2.szak./

10. Általános érvényű kötelező hatósági előírások és határozatok hiánya vagy elégtelensége esetén, vagy ha azoktól eltérés szükséges, az érdekelt szakhatóságok eseti hozzájárulását be kell szerezni.

Dunaszekcső, 1994. november 30.


Dr. Schmidt József
Hegedűs György


Polgármester 
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1994. XII. 15. 


Hegedűs György 



Jegyző 

